Karina Lorentzen Dehnhardt (SF), 2025-04-29:
Kriminalforsorgen i Danmark står stadig med en kæmpestor udfordring, hvor problemerne fortsat er rigtig store.
Med flerårsaftalen fra 2022 til 2025 påbegynde vi jo en form for genopretning, men vi er slet ikke i mål endnu, og der er faktisk en række initiativer, der stadig væk udestår på den baggrund.
Men de her initiativer, som handler om kriminalforsorgen, er samlet set ret fornuftige.
Vi står jo med den udfordring, at der bliver flere og flere terrordømte, og de sidder i længere tid.
Nogle af dem er mere radikaliserede end tidligere, og derfor har vi haft behov for at kigge på, hvad vi egentlig stiller op med denne gruppe.
Det blev der nedsat et helt udvalg til at kigge på, Bjelkegruppen, tror jeg den hed, og den er kommet med en række forslag til, hvordan vi så skal håndtere det her.
Det er selvfølgelig både god og klog retspolitik, at vi nu kan iværksætte en række initiativer for at styrke sikkerheden i fængsler og arrester og sætte ind over for de mest udfordrende og farlige indsatte.
Så det kan vi sådan set støtte.
Forsete og Institut for Menneskerettigheder har nogle bemærkninger til forskellige problemstillinger.
Jeg kan i hvert fald se, at man nogle steder har imødekommet dem og lavet en præcisering, bl.a. i forhold til magt- og sikringsmidler.
Jeg blev ligesom fru Zenia Stampe faktisk en lille smule overrasket over, at Kriminalforsorgen på den måde har en efterretningsvirksomhed.
Jeg har godt vidst, at man f.eks. kan aflytte telefonopkald fra de indsatte, men jeg var ikke klar over, at man sådan kunne gå ud og lave falske profiler og gå ind i internetgrupper og den slags.
Det har jeg egentlig altid troet var politiets opgave, men man kan jo hele tiden lære nye ting.
Jeg synes, det spændende kunne være at få undersøgt, hvad der så egentlig kommer ud af det, og hvordan man bruger det.
Men det går nok for vidt at tage stilling til i dag.
Jeg går ud fra, at det, når det er et anbefalet initiativ, er, fordi det rent faktisk har noget at sige i forhold til trygheden og sikkerheden på de her afdelinger.
Så er der, som fru Rosa Lund også gjorde opmærksom på, en del andre forslag i det her.
Jeg synes ligesom fru Rosa Lund, at det er lidt en uskik, at vi får blandet ting, som ikke har noget med hinanden at gøre, sammen i det samme lovforslag.
I det her tilfælde behøver det ikke at betyde, at vi deler det op, men det gør det jo en række andre gange, fordi man kan være for nogle dele af lovforslaget, mens der er andre dele, man så måske ikke er så begejstret for.
I det her lovforslag er det uproblematisk, fordi vi faktisk kan støtte alle delene.
Jeg synes sådan set, at det er positivt, at vi indfører regler, som kan afkorte den meget lange sagsbehandlingstid, vi har, ved Erstatningsnævnet.
Det er simpelt hen en lille retspolitisk skandale, synes jeg, at ventetiden lige nu er så lang, når man er offer.
Det kan jo have ret store indgribende konsekvenser i ens liv, hvis man f.eks. skal udrede penge til psykologbehandling eller, det ved jeg ikke, måske et sæt nye tænder, hvis man har fået dem slået ud, osv.
Men jeg vil godt tillade mig at undre mig over, at der samtidig lige nu fyres i Erstatningsnævnet – faktisk 11 medarbejdere – når sagsbehandlingstiden er så lang.
er det her et lovforslag, som vi kan bakke op om.